Ny fyringsrunde i Post Danmark betyder, at omkring 520 ansatte i løbet af den kommende uge får en fyreseddel i hånden.

Dertil kommer omkring 250 postarbejdere, som allerede er opsagt og skal forlade posten inden for de næste to måneder, oplyser Post Danmark, den danske del af PostNord.

Det betyder, at Post Danmark samlet skal sige farvel til omkring 770 ansatte, hvoraf de 520 ventes at fratræde i marts 2017. Ifølge Hans Erik Lindkvist, chef for HR i Post Danmark, er der behov for at reducere i medarbejderstaben, fordi danskerne sender markant færre breve til hinanden.

- Vi er igennem en fortsat proces, hvor mængden af breve falder ret dramatisk. Det fører desværre til, at vi må tage den konsekvens, at der skal være færre medarbejdere ansat, siger Hans Erik Lindkvist.

De nye fyringer omfatter cirka 450 medarbejdere, som omdeler post og arbejder på sorteringscentraler og terminaler. Derudover fyres cirka 70 medarbejdere inden for administration.

Et bredt politisk flertal enedes i maj om en aftale, der ophæver Post Danmarks pligt til at dele breve ud fra dag til dag og gav grønt lys til, at et standardbrev må være fem dage undervejs.

FAKTA Læs her om Post Danmark, der ejes af PostNord: * PostNord-koncernen er ejet af den danske og svenske stat i fællesskab og er i Danmark reguleret af Postloven, som hører under Transportministeriet. * Post Danmark har 10.000 ansatte, som tager sig af breve, pakker, magasiner, reklamer og varer for private og erhvervskunder i Danmark og Norden. * Post Danmark er udpeget som den befordringspligtige virksomhed gældende for perioden 2014-2016. Det betyder, at det er Post Danmarks opgave at sikre omdeling af post i hele landet. * Et bredt politisk flertal enedes i maj om en aftale, der ophæver Post Danmarks pligt til at dele breve ud fra dag til dag og gav grønt lys til at et standardbrev må være fem dage undervejs. * Det sker, på baggrund af at interessen for at sende klassiske breve er styrtdykket. * Faldende brevmængder betyder store forandringer for postvæsnet. Posthuse er lukket i stor stil og i stedet flyttet ind som postskranker i supermarkeder og tankstationer. * Det betød, at Post Danmark ved årsskiftet 2015/2016 kun havde fem posthuse tilbage i egen drift. Siden er mindst et af disse posthuse også lukket. FOLD UD FOLD UD

Ifølge Eigil Johannesen, fællestillidsrepræsentant for HK'erne i Post Danmark, var det ventet, at det ville koste nogle stillinger, men han ærgrer sig over, at det er så mange.

- Postaftalen var desværre nødvendig for at få virksomhedens økonomi på rette spor, men nu må det også stoppe. De seneste år har været præget af fyringer af mere end tusinde medarbejdere. Nu kan der ikke skæres mere, siger han.

HK frygter flere fyringer i det nye år, hvor en ændring i momslovgivningen betyder, at Post Danmarks momsfritagelse på pakkepost bortfalder.

- Man kan ikke sige, at udfordringerne med momsudlægsreglen direkte betyder afskedigelser.

- Men det er klart, at når virksomhedens situation forværres, og vi måske ligefrem ser mindre vækst på pakkeområdet som konsekvens, så vil det have en betydning for beskæftigelsen, siger HR-chefen.

Uanset hvad, så betyder de faldende brevmængder, at der kan være flere afskedigelser på vej.

- Som brevmængderne udvikler sig og med underskud i virksomheden på over 200 millioner kroner, så er det klart, at der kan komme flere afskedigelser, siger Hans Erik Lindkvist.

Der er ansat 10.000 medarbejdere i Post Danmark.